Londýn 26. apríla (TASR) - Strojvodca londýnskeho metra informoval novinárov o zlom stave, v akom sa v súčasnosti nachádza sieť podzemnej dráhy. Jej technický stav sa v posledných rokoch údajne natoľko zhoršil, že predstavuje vážne nebezpečenstvo pre bezpečnosť cestujúcich.
Podľa člena odborového zväzu vodičov Aslef Clynta Sandforda sa napísalo už mnoho správ a upozornení, do dnešného dňa sa však nič v tomto smere neurobilo. Sandford využil nedeľňajšiu návštevu britských novinárov, aby im ukázal podmienky, za akých sú denne prepravované tri milióny pasažierov londýnskeho metra.
Systém sa podľa Sandforda povážlivo zhoršil najmä za posledných 20 rokov. Niektoré úseky trate na 12 linkách pochádzajú ešte z roku 1860, upozorňuje Bob Thorogood, pôsobiaci na linke District Line, pretínajúcej britskú metropolu z východu na západ.
Podľa neho musí byť na niektorých úsekoch metra rýchlosť súpravy znížená maximálne na 15 kilometrov za hodinu, v opačnom prípade by mohlo dôjsť ku katastrofe. Časť tejto linky, ako aj linky Circle, ktorá je takisto mimoriadne preťažená, zostane od 1. mája kvôli opravám zatvorená na 17 víkendov.
Na linke District Line existuje navyše vážna hrozba, že poškodenie kanalizácie na stanici Victoria môže spôsobiť záplavu v metre, pripomína Thorogood.
V poslednom období sa stalo v londýnskom metre, ktoré je jedno z najdrahších na svete, niekoľko nehôd. V októbri minulého roka sa krátko po sebe vykoľajili dve súpravy, čo vyvolalo vlnu protestov u odborov i spolkov pasažierov. Tí požadovali urýchlenú privatizáciu siete.
V januári minulého roka utrpelo 32 osôb zranenia, keď súprava metra narazila do steny neďaleko stanice Chancery Lane v luxusnej londýnskej štvrti.